Appèl oor Valke-hoof teruggetrek | Maroela Media
Fikile Mbalula, die nuwe minister van polisie, het sy voorganger se aansoek om te appelleer teen 'n beslissing rakende lt.genl. Berning Ntlemeza, hoof van die Valke, teruggetrek.
Vuyo Mhaga, Mbalula se woordvoerder, het in 'n verklaring gesê Mbalula sal Donderdag met die topbestuur van die Valke vergader om hulle van sy besluit in te lig. "Die minister sal daarna 'n mediakonferensie hou oor die aangeleentheid." Volgens Mhaga het Mbalula vir Ntlemeza van sy besluit ingelig.
Nathi Nhleko, die voormalige minister van polisie, het verlede maand hofdokumente ingedien om te appelleer teen die hof se besluit dat sy aanstelling van Ntlemeza ter syde gestel moet word. Hy het die aansoek ingedien nadat die hooggeregshof in Pretoria beslis het Nhleko moet Ntlemeza se aanstelling ter syde stel. Die Helen Suzman-stigting (HSS) en Freedom Under Law (FUL) het die aansoek om Ntlemeza se aanstelling ter syde te laat stel ingedien.